
யோசுவா என்ற எபிரெய பெயரின் அர்த்தத்தைப் போல ‘இயேசு’ என்ற பெயருக்கும் ‘கர்த்தர் (யேகோவா) இரட்சிக்கிறார்’ என்ற பொருள் உள்ளது. ‘கிறிஸ்து’ என்ற வார்த்தை ‘அபிஷேகம் பண்ணப்பட்டவர்’ என்ற பொருள் கொண்ட கிரேக்க வார்த்தை ஆகும். 

எபிரெய பெயரான ‘மேசியா’வைப் போன்றே இதனுடைய பொருளும் உள்ளது. பழைய ஏற்பாட்டில் வாக்குப்பண்ணப்பட்ட மேசியா தான் இயேசுகிறிஸ்து என்பதைக் காட்டவே மத்தேயு இந்த நற்செய்தி நூலை எழுதுகிறார்.

பழைய ஏற்பாட்டின் வாக்குத்தத்தங்களை நிறைவேற்ற, மேசியா தேவனால் அபிஷேகம் பண்ணப்பட வேண்டும், தேவனால் பிரித்தெடுக்கப்பட்டு பரிசுத்தம்பண்ணப்பட வேண்டும். அவர் தீர்க்கதரிசியாக, ராஜாவாக, ஆசாரியராக இருக்க வேண்டியிருந்தது (உபா 18:15; 2 சாமு 7:11; சங் 2:2-9; 89:27-29; 110:1, 4; ஏசாயா 7:14; 9:6-7; 11:1-9; 52:13—53:12; சகரியா 6:12-13). 

பழைய ஏற்பாட்டின்படி, மேசியா யூத தேசத்தின் தகப்பனான ஆபிரகாமின் சந்ததியாகவும், இஸ்ரவேலின் சிறந்த ராஜாவான தாவீதின் சந்ததியாகவும் இருக்க வேண்டும். கர்த்தராகிய இயேசுகிறிஸ்துவில் இது உண்மையானது என்பதை விளங்கப்பண்ணுவதற்காக, மத்தேயு அவருடைய பிறப்பு வரலாற்றைத் தந்திருக்கிறார். 

பிறப்புப் பட்டியல்கள் என்பவை ஒரு பொதுவான பதிவாகும். எந்த ஒரு யூதனும் இதனை சரிபார்த்துக் கொள்ளலாம். வேதாகமத்தில் கூறப்பட்டுள்ள ‘குமாரன்’ என்ற வார்த்தை பல்வேறு விதமான உறவுகளைக் குறிக்கலாம். சில நேரங்களில் நேரடியாக மகனையும், சில நேரங்களில் பேரன், சீஷன், அதிகம் பிரியமான நபர் அல்லது ஒரு சந்ததியைக் குறிக்கலாம். 

இங்கு இயேசு தம்முடைய மனித வழக்கத்தின்படி, தமக்கு 1000 வருடங்கள் முன்னர் வாழ்ந்த தாவீதின் சந்ததியிலிருந்தும், 2000 வருடங்களுக்கு முன்னர் வாழ்ந்த ஆபிரகாமின் சந்ததியிலிருந்தும் வந்தார் என்று பொருள்படுகிறது.

